Dieu n'era nagin Svizzer

Dad Anita Simeon 

"Sche Dieu fiss sta in Svizzer, alura spetgass el anc oz sin il dretg mument per stgaffir il mund. (...) Uschia engraziain nus Svizzers nossa existenza ad in Dieu ch'era - Dieu saja ludà - nagin Svizzer. (...) Ma uschia lunsch davent da Nossegner n'essan nus tuttina betg. Pertge cura che Dieu aveva stgaffì il mund "ha el contemplà tut quai ch'el aveva stgaffì e guarda, i era fitg bun. " Nossegner ha damai tuttina in tratg caracteristic svizzer; pertge a nus vai medem. Sche nus faschain insatge contemplain nus quai e guarda, i è bun." 
Hugo Loetscher, Wenn der Liebe Gott Schweizer wäre

Sche quel artitgel cumpara, vegnan las elecziuns gia ad esser istorgia, las sutgas vegnan puspè ad esser occupadas. La vita politica a Berna po puspè ir sias vias normalas, usitadas – business as usual. Tuttina tgi che ha fatg la cursa - la guerra per il cumpromiss è puspè averta. In cumpromiss vegni però en mintga cas ad esser - soluziuns extremas n'han nagin plaz, er sch’ellas fissan mintgatant pli adattadas, pli actualas en in mund, nua ch'il temp vegn violà, il svilup glorifitgà e nua che tut quai che vegn vendì oz, damaun nagin pli che vul. Ma ina idea po esser anc uschia briglianta ed actuala - enfin ch'ella è tras il mulin politic è ella mo pli ina sumbriva da sasezza. Ideas che èn uschia extremas ch'i restass anc adina ina sbrinzla na vegnan gnanc discutadas. Uschia resta nagut auter che in cumpromiss genuin e la mediocritad svizra.

Risico n'ha nagin plaz. Quai demussan tut ils virivaris enturn l’Expo.02. E tuttina mussa quella istorgia ch'ins vul ina giada empruvar da realisar visiuns. Quai para curaschus, er sche l'euforia vegn bain spert trumpada. Las alas da quels che vulan sgular memia aut vegnan tagliadas immediat. Insacura sa chatt'ins betg bain tar quel project - el è nunusità per la Svizra. Atgnamain avess’ins schon gugent in pau innovaziun, ma gea betg memia bler. Arteplages, workshops e visiuns artisticas èn en urden, ma en mintga cas duess’ins er savair cumprar sia liongia da brassar enturn il chantun. Mintgatant am para la Svizra sco in uman, che vul far in pass enavant e l'ina chomma tira da nar, ma l'autra resta sco tatgada al lieu. L'uman sco tal arriva uschia betg enavant. Dentant èn visiuns impurtantas. Pir cun vulair realisar visiuns u utopias chatt’ins il cunfin tranter realisabladad e nunrealisabladad - autramain rest’ins en il ravugl da la mediocritad.

Insaquants pon ussa dir: Nus avain adina gì success cun nossa metoda, e quai era bun uschia. Gea, la Svizra è bain il stadi il pli stabil. Ils blers stattan bain. Tge vulan ins dapli? Jau ma giavischass ina Svizra che ha dapli curaschi tar il risico, dapli engaschi per chaussas innovativas. Il temp dal minimalissem è passà. Igl è gist che nus avain enfin ussa fatg bunas experientschas cun nossa plaunezza, ma ussa vegn il temp nua che las glimajas vegnan sur charradas. Noss sistem n'è betg pli confurm ad in mund, nua ch'il temp vegn violà, il svilup glorifitgà e nua che tut quai che vegn vendì oz, damaun nagin pli che vul.